REGULAMENTUL (CE) NR. 464/2008 AL COMISIEI
din 28 mai 2008
de stabilire a sumei suplimentare care trebuie plătită pentru anul de comercializare 2007/2008 pentru tomatele din Bulgaria în conformitate cu Regulamentul (CE) nr. 104/2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României,
având în vedere Regulamentul (CE) nr. 104/2007 al Comisiei din 2 februarie 2007 de stabilire, pentru anul de comercializare 2007/2008, a valorii ajutorului pentru tomatele destinate prelucrării (1), în special articolul 2 alineatul (2),
întrucât:
(1)
După cum au fost notificate de statele membre, cantitățile de tomate prelucrate în cadrul ajutoarelor pentru anul de comercializare 2006/2007 în conformitate cu articolul 39 alineatul (2) din Regulamentul (CE) nr. 1535/2003 al Comisiei din 29 august 2003 privind normele de aplicare a Regulamentului (CE) nr. 2201/96 al Consiliului în ceea ce privește sistemul de ajutoare în sectorul produselor transformate prelucrate pe bază de fructe și legume (2) depășesc plafonul comunitar de 11,8 %. Prin urmare, o sumă suplimentară ar trebui să fie plătită la încheierea anului de comercializare 2007/2008 în statele membre care au aderat la Uniunea Europeană la 1 ianuarie 2007 și al căror plafon național nu a fost depășit sau a fost depășit cu mai puțin de 25 %.
(2)
Pentru anul de comercializare 2007/2008, plafonul național al Bulgariei nu a fost depășit. Prin urmare, o sumă totală suplimentară de 8,62 EUR pe tonă ar trebui plătită în acest stat membru.
(3)
Pentru anul de comercializare 2007/2008, producătorii din România nu au depus nicio cerere de ajutoare în ceea ce privește tomatele destinate prelucrării. Prin urmare, nu este necesară plata unei sume suplimentare pentru anul în cauză în acest stat membru,
ADOPTĂ PREZENTUL REGULAMENT:
Articolul 1
Suma suplimentară de 8,62 EUR pe tonă de tomate destinate prelucrării, prevăzută la articolul 2 alineatul (2) din Regulamentul nr. 104/2007, se plătește în Bulgaria la încheierea anului de comercializare 2007/2008.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 mai 2008.